TARYBOS SPRENDIMAS
2005 m. sausio 18 d.
pagal Europos bendrijos steigimo sutarties 104 straipsnio 8 dalį nustatantis, ar Graikijos Respublika ėmėsi efektyvių veiksmų atsižvelgdama į Tarybos rekomendacijas pagal tos Sutarties 104 straipsnio 7 dalį
(2005/334/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 104 straipsnio 8 dalį,
atsižvelgdama į Komisijos rekomendaciją,
kadangi:
(1)
Pagal Sutarties 104 straipsnį valstybės narės privalo vengti perviršinio valdžios sektoriaus deficito.
(2)
Stabilumo ir augimo pakto pagrindinis tikslas yra patikimi valstybės finansai - priemonė sudaryti geresnes sąlygas kainų stabilumui ir tvirtam tvariam augimui, leidžiančiam kurti naujas darbo vietas. Stabilumo ir augimo paktas apima 1997 m. liepos 7 d. Tarybos reglamentą (EB) Nr. 1467/97 dėl perviršinio deficito procedūros įgyvendinimo paspartinimo ir paaiškinimo (1), kaip nustatyta Sutarties 104 straipsnyje, siekiant kuo greičiau ištaisyti perviršinį bendrąjį valdžios sektoriaus deficitą.
(3)
1997 m. birželio 17 d. Amsterdamo Europos Vadovų Tarybos rezoliucijoje dėl Stabilumo ir augimo pakto (2) visos šalys, ypač valstybės narės, Taryba ir Komisija, oficialiai raginamos tinkamai ir laiku įgyvendinti Sutartį ir Stabilumo ir augimo paktą.
(4)
2004 m. liepos 5 d. Sprendimu 2004/917/EB (3) Taryba pagal Sutarties 104 straipsnio 6 dalį nusprendė, kad Graikijoje yra perviršinis deficitas.
(5)
Vadovaudamasi Sutarties 104 straipsnio 7 dalimi ir Reglamento (EB) Nr. 1467/97 3 straipsnio 4 dalimi, Taryba priėmė rekomendaciją, nustatančią Graikijos Vyriausybei galutinį terminą 2004 m. lapkričio 5 d., iki kurio privaloma imtis priemonių siekiant vėliausiai 2005 metais ištaisyti perviršinį deficitą. Toje rekomendacijoje Taryba Graikijos Respublikai rekomendavo kuo greičiau ir vėliausiai iki 2005 m. ištaisyti esamą perviršinio deficito padėtį ir taikyti visų pirma struktūrinio pobūdžio korekcines priemones, sudarančias mažiausiai 1 % BVP, kaupiamas per 2004-2005 m.; pageidautina, kad abiem metams jos būtų paskirstytos po lygiai. Be to, Taryba rekomendavo, kad Graikijos Respublika užtikrintų, jog bendrosios valstybės skolos santykis pakankamai sumažėtų ir tenkinančia sparta priartėtų prie pamatinės vertės, tuo tarpu ypatingas dėmesys turėtų būti skiriamas veiksniams, išskyrus grynąjį skolinimąsi, kurie sąlygoja skolos lygio pasikeitimus. Galiausiai Taryba taip pat rekomendavo Graikijos Respublikai skubos tvarka, gerinant valdžios sektoriaus duomenų surinkimą ir tvarkymą, ištaisyti rimtus atskleistus biudžeto statistikos trūkumus.
(6)
Pagal Reglamento (EB) Nr. 1467/97 4 straipsnio 2 dalį spręsdama, ar buvo imtasi efektyvių veiksmų atsižvelgiant į jos rekomendacijas, pateiktas pagal Sutarties 104 straipsnio 7 dalį, Taryba savo sprendimą grindžia atitinkamos valstybės narės Vyriausybės viešai paskelbtais sprendimais.
(7)
Įvertinus viešai paskelbtus Graikijos Respublikos sprendimus, kurie buvo priimti nuo tada, kai Taryba priėmė rekomendaciją pagal Sutarties 104 straipsnio 7 dalį iki rekomendacijoje nustatyto galutinio termino, daromos šios išvados:
-
nepaisant 2004 m. paskelbtų ribojančių priemonių, fiskalinė politika, priešingai, nei reikalavo Taryba, buvo akivaizdžiai ekspansinė. Tai iš dalies susiję su statistiniais patikslinimais, atliktais bendradarbiaujant su Eurostatu, siekiant teisingai taikyti ESS 95 statistikos sistemą, ir su išlaidų perviršiu, siejamu su olimpinių žaidynių organizavimu, taip pat perviršiu kitose išlaidų srityse ir tam tikromis negautomis įplaukomis, kurios buvo neteisingai apskaičiuotos 2004 m. biudžete,
-
2005 m. paskelbtos biudžetinės priemonės, nors ir didesnės nei reikia 2004 m. nukrypimų kompensavimui, gali neužtikrinti, kad 2005 m. valdžios sektoriaus deficitas bus sumažintas iki mažiau nei 3 % BVP,
-
bendras skolos ir BVP santykis ne tik nemažėja tenkinančia sparta, bet ir 2004 m. numatytas didelis vertybinių popierių srauto koregavimas parodo, kad Graikijos Vyriausybė nesiėmė efektyvių veiksmų, susijusių su mažesnėmis už biudžeto eilutę operacijomis, kurios prisideda prie tolesnio skolos didėjimo,
-
Graikijos Respublika pagerino biudžeto duomenų surinkimą ir tvarkymą, ypač apie išlaidas karinei įrangai, palūkanų mokėjimą ir socialinio draudimo apskaitą. Tolesni veiksmai, atliekami glaudžiai bendradarbiaujant su Eurostatu, užtikrins greitą ir teisingą valdžios sektoriaus duomenų, kurių reikia pagal esamą teisinę sistemą, teikimą.
(8)
Sutarties 104 straipsnio 8 dalyje numatyta, kad nustačiusi, jog nebuvo imtasi efektyvių veiksmų atsižvelgiant į jos rekomendaciją pagal tos Sutarties 104 straipsnio 7 dalį, Taryba gali nuspręsti šią rekomendaciją skelbti viešai. Tačiau pagal Europos Vadovų Tarybos rezoliuciją dėl Stabilumo ir augimo pakto Graikijos Respublika paskelbė šią rekomendaciją viešai 2004 m. liepos mėnesį,
NUSPRENDĖ:
1 straipsnis
Graikijos Respublika nesiėmė efektyvių veiksmų 2004 m. liepos 5 d. Tarybos rekomendacijos atžvilgiu per toje rekomendacijoje nurodytą laikotarpį.
2 straipsnis
Šis sprendimas skirtas Graikijos Respublikai.
Priimta Briuselyje, 2005 m. sausio 18 d.